google/wiki40b huggingface dataset:
Διαρροή χημικών στο Μποπάλ

H διαρροή χημικών στο Μποπάλ ήταν ένα βιομηχανικό ατύχημα το όποιο συνέβη το βράδυ στις 2-3 Δεκεμβρίου 1984 στο εργοστάσιο εντομοκτόνων της Union Carbide India Limited κοντά στη πόλη Μποπάλ στην Ινδία. Τουλάχιστον 500.000 άνθρωποι εκτέθηκαν σε ισοκυανικό μεθύλιο και άλλα χημικά. Ο αριθμός των θυμάτων λόγω της διαρροής δεν είναι επακριβώς γνωστός. Μέχρι τον Οκτώβριο του 2003 είχαν δοθεί αποζημιώσεις για 15.248 θανάτους και 554.895 περιπτώσεις αναπηρίας. Υπολογίζεται ότι συνολικά λόγω της διαρροής έχασαν τη ζωή τους 15.000 με 25.000 άνθρωποι, σύμφωνα με ακτιβιστικές οργανώσεις, γεγονός που κατατάσσει αυτή τη διαρροή ως το χειρότερο βιομηχανικό ατύχημα που έχει λάβει χώρα στον κόσμο.
Τα αίτια αυτής της διαρροής δεν είναι επακριβώς γνωστά. Το εργοστάσιο στο Μποπάλ είχε κατασκευαστεί με χαμηλότερα πρότυπα ασφαλείας από ότι τα εργοστάσια της εταιρείας στις ΗΠΑ και μικρές διαρροές ήταν συχνές, ενώ πολλά συστήματα ασφαλείας δεν λειτουργούσαν. Στις 2 Δεκεμβρίου 1984 μπήκε νερό μέσα στη δεξαμενή 610, στην οποία ήταν αποθηκευμένο το ισοκυανικό μεθύλιο. Λόγω της υπερβολικά έντονης αντίδρασης που ακολούθησε η πίεση μέσα στην δεξαμενή αυξήθηκε γρήγορα και τελικά έγινε τόσο μεγάλη ώστε η βαλβίδα ασφαλείας να ανοίξει και το αέριο να διοχετευθεί στο πύργο καθαρισμού, ο οποίος ήταν κλειστός λόγω συντήρησης. Το αέριο διέρρευσε από τη τη καμινάδα κοντά στη κορυφή του πύργου και κατευθύνθηκε προς τη πόλη. Η καμινάδα είχε ύψος 33 μέτρα, πολύ μεγάλο για να φτάσει ο πίδακας νερού σε αυτή και να εξουδετερώσει το αέριο. Οι εγκαταστάσεις έκλεισαν και στη συνέχεια καθαρίστηκαν πλημμελώς και η διαρροή τοξικών ουσιών στα υπόγεια ύδατα συνέχισε μέχρι τουλάχιστον το 2004.
Η εταιρία πλήρωσε αποζημιώσεις το 1989 ύψους 470 εκατομμυρίων δολαρίων. Η εκδίκαση της υπόθεσης ολοκληρώθηκε το 2010 με κατηγορούμενους εφτά ανώτατα στελέχη της Union Carbide India Limited. Οι κατηγορούμενοι καταδικάστηκαν για φόνο εξ αμελείας σε δύο χρόνια φυλάκισης και πρόστιμο 100.000 ινδικές ρουπίες έκαστος, η μέγιστη ποινή που προβλέπει ο νόμος.
Ερνέστος Αύγουστος Ε΄ του Ανοβέρου

Βιογραφία

Γεννήθηκε στο Ανόβερο, ο μεγαλύτερος από τους τρεις γιους του Ερνέστου-Αυγούστου Δ΄ τιτουλάριου βασιλιά του Ανοβέρου και της πρώτης συζύγου του Όρτρουντ των Γκύξμπουργκ. Βαπτίσθηκε Έρνστ-Αουγκούστ-Άλμπερτ-Πάoυλ-Ότο-Ρούπρεχτ-Όσκαρ-Μπέρτολντ-Φρίντριχ-Φέρντιναντ-Κρίστιαν-Λούντβιχ. Ανήκει στο νεότερο κλάδο των Γουέλφων, αυτόν του Γουέλφων-Ανοβέρου, αλλά μια και έχουν εκλείψει ο κύριος και ο μεσαίος κλάδος του Οίκου, είναι ο πρεσβύτερος του Οίκου των Γουέλφων. Όταν απεβίωσε ο πατέρας του το 1987, ο Ερνέστος-Αύγουστος Ε΄ κληρονόμησε τους τίτλους του, αν και οι Βρετανικοί είχαν καταργηθεί το 1917, διότι ο παππούς του Ερνέστος-Αύγουστος Γ΄ είχε πολεμήσει στον Α΄ Παγκόσμιο Πόλεμο με το πλευρό των Γερμανών· οι Γερμανικοί τίτλοι είχαν καταργηθεί το 1918, με την αλλαγή του καθεστώτος της Γερμανίας στη Δημοκρατία της Βαϊμάρης.
Το 1988 ο αδελφός του Λουδοβίκος-Ροδόλφος βρήκε τη σύζυγό του Ισαβέλλα να έχει αποβιώσει και απελπίστηκε. Τηλεφώνησε στον Ερνέστο-Αύγουστο Ε΄, του ζήτησε να αναλάβει την επιμέλεια του 10 μηνών γιου τους και μετά αυτοκτόνησε. Οι γονείς της Ισαβέλλας διεκδίκησαν την επιμέλεια του και την πήραν.
Στον Τύπο εμφανίστηκαν δύο φορές (το 2000 και το 2002) αρνητικά δημοσιεύματα γι' αυτόν, αλλά έκανε μήνυση και το δικαστήριο τον δικαίωσε και τις δύο φορές. Το 2005 από οξεία παγκρεατίτιδα έπεσε σε κώμα για δύο ημέρες· αν και ανέρρωσε, δεν έχει εμφανιστεί ακόμη δημόσια. Το 2009 ανακοινώθηκε ότι ζει χωριστά από τη σύζυγό του, η οποία είχε επιστρέψει στο Μονακό.
Ναός του Ηρακλή (Ακράγαντας)

Ιστορία

Είναι γενικά αποδεκτό, πως ο ναός κτίστηκε στα τέλη του 6ου αι. και αυτό τον κάνει τον αρχαιότερο από τους ναούς του Ακράγαντα. Η χρονολόγηση αυτή προκύπτει από τον ρυθμό του: τις αναλογίες, τον αριθμό κιόνων, το σχήμα τους και τα κιονόκρανά τους. Άλλοι ερευνητές πιστεύουν, ότι σχετίζεται με τον τύραννο Θήρωνα του Ακράγαντα (488-473/2 πΧ), καθώς βλέπουν νεωτερισμούς, ασυμβίβαστους με τις τεχνικές του 6ου αι. Αν είναι έτσι, θα πρέπει ο ναός να είναι της Αθηνάς, όπως αναφέρει ο Πολύαινος ο ρήτορας στο έργο του Στρατηγικόν (Κεφ. 6.51), όπου περιγράφονται οι οικοδομικές δραστηριότητες του τυράννου.
Τα θεμέλια του ναού τέθηκαν πριν τη μάχη της Ιμέρας (480 πΧ), αλλά η ολοκλήρωσή του χρειάστηκε περισσότερα από δέκα έτη. Των υπολειμμάτων του θριγκού είναι προβληματική η χρονολόγηση, καθώς υπάρχουν δύο είδη κυματίου με υδρορροή και λεοντοκεφαλές: το πρώτο, λιγότερα διατηρημένο του πρώτου, είναι της δεκαετίας του 460 πΧ., ενώ το δεύτερο ανήκει στα μέσα του 5ου αι. Φαίνεται πως το πρώτο κυμάτιο αντικαταστάθηκε μία δεκαετία μετά.  
Το κτήριο ανακαινίστηκε κατά τη Ρωμαϊκή περίοδο, με μερικές τροποποιήσεις: ο σηκός διαιρέθηκε σε τρία μέρη, ίσως για λατρεία πολλών θεοτήτων. Αν ήταν σε χρήση τον 4ο-5ο αι. θα σχετίστηκε με τις εκτελέσεις των εθνικών, όταν η Ρωμαϊκή Αυτοκρατορία είχε γίνει πια χριστιανική. 
Τον 20 αι. έγιναν επεμβάσεις αναστύλωσης και εννέα κίονες αποκαταστάθηκαν στη νοτιο-ανατολική πλευρά, καθώς και κιονόκρανα και τμήμα του θριγκού.

Αρχιτεκτονικός χαρακτηρισμός

Το κρηπίδωμα έχει τρεις βαθμίδες. Κάτω από αυτό, επειδή το υπέδαφος δεν ήταν ομαλό, έγινε μία υποδομή στο βόρειο και στο δυτικό μέρος του. Ο ναός είναι περίπτερος μα ασυνήθιστα επιμήκεις αναλογίες: 67 μ. Χ 25,34 μ. με έξι κίονες στην πρόσοψη (εξάστυλος) και 15 (6 Χ 2 + 3) στις πλευρές. Στο εσωτερικό της περίστασης ήταν ο πρόνας εν παραστάσει, ο σηκός και ο οπισθόδομος εν παραστάσει. Τα υπολείμματα των παραστάδων δείχνουν, ότι ο ναός καταστράφηκε από σεισμό.
Μεταξύ των τοίχων του προνάου και του σηκού υπάρχει κλίμακα, που οδηγεί στη στέγη, τυπικό χαρακτηριστικό των ναών του Ακράγαντα. Οι υψηλοί κίονες φέρουν ευρέα κιονόκρανα, με απόσταση μεταξύ του κορμού του κίονα και του εχίνου του, που μάλλον φανερώνει την σχετική αρχαιότητα του κτίσματος: μαζί με το μάκρος του μήκους του και τη μεγάλη απόσταση της κιονοστοιχίας από τον σηκό, ο ναός φαίνεται να προηγείτο των άλλων περίπτερων ναών του Ακράγαντα κατά 30 έτη τουλάχιστο.
Προκαρυωτικά κύτταρα

Στη Βιολογία με τον όρο προκαρυωτικά ή  προκαρυώτες (ελληνικής ετυμολογίας παγκόσμιος όρος)  χαρακτηρίζονται τα κύτταρα τα οποία δεν έχουν σχηματισμένο πυρήνα (αρχαία ελληνικά "κάρυον"), εξ ου και η ονομασία τους, φερόμενα σε αντιδιαστολή με κύτταρα που έχουν σχηματισμένο πυρήνα, τα λεγόμενα ευκαρυωτικά κύτταρα, ή ευκαρυώτες. Τα κύτταρα αυτά παρουσιάζουν απλούστερη δομή από αυτήν των ευκαρυωτικών και μέγεθος μικρότερο. 
Εξωτερικά τα προκαρυωτικά κύτταρα διαχωρίζονται από το περιβάλλον με την κυτταρική μεμβράνη, πλην όμως εσωτερικά δεν έχουν οποιοδήποτε άλλο μεμβρανικό σχηματισμό, όπως π.χ. κυτταρικό πυρήνα.
 
Αντ' αυτού το γενετικό τους υλικό που είναι σχεδόν πάντα ένα δίκλωνο κυκλικό μόριο DNA, βρίσκεται σε μια περιοχή του κυττάρου που λέγεται πυρηνοειδές.
 
Επίσης θεωρείται ότι, λόγω της απλότητας της δομής τους, τα προκαρυωτικά κύτταρα εμφανίστηκαν πριν από τα ευκαρυωτικά και ως επί το πλείστον οι προκαρυωτικοί οργανισμοί είναι μονοκύτταροι και ανήκουν στα Βακτήρια και στα Αρχαία.
Καρολίνα του Μπρούνσβικ

Πρώιμα χρόνια

Η Καρολίνα γεννήθηκε στις 17 Μαΐου 1768 στο Δουκάτο του Μπρούνσβικ-Βολφενμπύτελ. Ήταν κορη του Κάρολου Γουλιέλμου, Δούκα του Μπρούνσβικ-Βολφενμπούτελ και της συζύγου του, Πριγκίπισσας Αυγούστας της Μεγάλης Βρετανίας, η μεγαλύτερη αδελφή του Γεωργίου Γ΄.
Το 1794, η Καρολίνα και ο Πρίγκιπας της Ουαλίας αρραβωνιάστηκαν. Δεν είχαν συναντήσει ποτέ πριν - ο Γεώργιος είχε συμφωνήσει να την παντρευτεί επειδή ήταν σε μεγάλο βαθμό χρεωμένος και αν συνάψει γάμο με την επιλέξιμη πριγκίπισσα, το Κοινοβούλιο θα αυξήσει το επίδομά του.
Η Καρολίνα και ο Γεώργιος παντρεύτηκαν στις 8 Απριλίου 1795 στο βασιλικό παρεκκλήσι, του παλατιού του Αγίου Ιακώβου, στο Λονδίνο. Στην τελετή, ο Γεώργιος ήταν μεθυσμένος. Θεώρησε την Καρολίνα ως μη ελκυστική και ανθυγιεινή και είπε στον Μαλμέσμπουρι ότι υποψιάστηκε ότι δεν ήταν παρθένα όταν την παντρεύτηκε. Αυτό, φυσικά, δεν ίσχυε. Ο Γεώργιος είχε ήδη παντρευτεί μυστικά τη Μαρία Φίτζχερμπερτ. Ωστόσο, ο γάμος του με την Φίτζχερμπερτ παραβίασε τον νόμο του Βασιλικού Γάμου του 1772 και συνεπώς δεν ήταν νομικά έγκυρος.
Εννέα μήνες μετά τον γάμο, η Καρολίνα γέννησε την Πριγκίπισσα Σάρλοτ, το μοναδικό νόμιμο παιδί του Γεωργίου, στο Κάρλτον Χάουζ στις 7 Ιανουαρίου 1796. Η Σάρλοτ ήταν η δεύτερη στη σειρά διαδοχής του βρετανικού θρόνου μετά τον πατέρα της. Μόλις τρεις ημέρες μετά τη γέννηση της Σάρλοτ, ο Γεώργιος έκανε μια νέα διαθήκη. Άφησε όλη του την περιουσία στη "Μαρία Φίτζχερμπερτ, τη σύζυγό μου", ενώ στην Καρολίνα άφησε ένα σαλιγκάρι.
H Kαρολίνα είχε ταξιδέψει στη Νάπολη και είχε πάρει το μέρος του Ιωακείμ Μυρά γαμπρού του αιώνιου εχθρού του Γεώργιου και της Αγγλίας Ναπολέντα ο πληγομένος σύζυγος ήθελε απεγνωςσμένα να τη χωρισεί .Όμως το διαζύγιο εκείνη την εποχή ήταν δύσκολο .Από την αρχή του άτυχου γάμου τους ο πεθερός της την υποστήριζε αλλά η πεθερά της δεν την είδε με καλό μάτι από την αρχή. Η Καρολίνα δεν σχεδιάζε να επιστρέψει στην Αγγλία αλλά άλαξε γνώμη όταν ο 81χρόνος πεθερός της πέθανε τον Ιανουάριο του 1820 και νομικά ήταν η βασίλισσα . Ο Γεώργιος ούτε καν στη τελετή της στέψης του δεν της επέτρεψε να παρεβρεθεί .
Πέθανε στο Μπράντενμπουργκ Χάουζ στο Χάμερσμιθ στις 10:25 μ.μ. στις 7 Αυγούστου 1821 στην ηλικία των 53 ετών. Οι γιατροί της πίστευαν ότι είχε εντερική απόφραξη, αλλά μπορεί να είχε και καρκίνο, ενώ υπήρξαν φήμες ότι είχε δηλητηριαστεί.
Κανλί

Γενικά και ιστορικά στοιχεία

Πρόκειται για σχετικά νέο οικισμό που δημιουργήθηκε κατά τα τελευταία χρόνια της Τουρκοκρατίας στην Κύπρο ως τσιφλίκι, ενώ το όνομά του προέρχεται από τον Οθωμανό ιδιοκτήτη του, Κανλί Μουσταφά. Το Κανλί αναγνωρίστηκε για πρώτη φορά ως οικισμός στην απογραφή του 1946 όπου αναφέρεται ως αμιγώς τουρκοκυπριακό, με πληθυσμό 87 κατοίκων
Το 1960 ο πληθυσμός του ανερχόταν στους 101 κατοίκους, ενώ τα επόμενα χρόνια εγκαταστάθηκαν στο Κανλί μερικές δεκάδες Τουρκοκύπριοι από την Ποταμιά και τα προάστια της Λευκωσίας που εγκατέλειψαν τις εστίες τους κατά τη διάρκεια των διακοινοτικών συγκρούσεων. Στις 20 Μαΐου του 1964 πραγματοποιήθηκε κοντά στο χωριό συμπλοκή ανάμεσα σε Τουρκοκύπριους ένοπλους του θύλακα και Φινλανδούς στρατιώτες της UNFICYP, με αποτέλεσμα τον θάνατο ενός κυανόκρανου και την αιχμαλωσία των Τουρκοκύπριων ενόπλων, οι οποίοι ισχυρίστηκαν πως εξέλαβαν το απόσπασμα για επιτιθέμενους Ελληνοκύπριους.
Κατά την τουρκική εισβολή του 1974 συμπεριλήφθηκε στα εδάφη που κατέλαβε ο τουρκικός στρατός και από το 1983 ανήκει de facto στο μη αναγνωρισμένο κράτος της Βόρειας Κύπρου.
426 Ιππών

Φυσικά χαρακτηριστικά

Η διάμετρος της Ιππώνος υπολογίσθηκε σε 127,1 χιλιόμετρα (από δεδομένα του IRAS), ενώ η μάζα της εκτιμάται σε 2,15 τετράκις εκατομμύρια τόνους για μέση πυκνότητα 2 gr/cm³. O φασματικός τύπος της είναι F, ενώ το άλβεδό της είναι 0,047 (από δεδομένα του IRAS). Η Ιππών περιστρέφεται γύρω από τον εαυτό της μία φορά κάθε 32 ώρες, μία πολύ αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 105 ως 110 περίπου βαθμούς Κελσίου κάτω από το μηδέν.
Αναγνώστης Μανουσογιαννάκης

Βιογραφικά Στοιχεία

Αυτός και ο αδελφός του, Εμμανουήλ, ήταν από τους πρώτους οπλαρχηγούς της Κρήτης. Μετά τις πρώτες ωμότητες των Τούρκων, και όταν συγκροτήθηκε συμβούλιο στα Σφακιά, σήκωσε τα όπλα εναντίον των τυράννων. Αναδείχθηκε από την αρχή αρχηγός των πολεμικότατων συγχωριανών του της Ίμβρου. Πολέμησε κατά των Τούρκων σε πολλές μάχες και τιμήθηκε με τους ανώτατους στρατιωτικούς βαθμούς. Ως χαρακτήρας ήταν συνετός και γλυκός, αν και ορεσίβιος. Γι' αυτό και ήταν δημοφιλής. Σωματικά ήταν ψηλόσωμος, ρωμαλέος και αρρενωπός. Ενέπνεε από την πρώτη στιγμή τον σεβασμό.
Χαλκούνια

Τα Χαλκούνια είναι τοπικό έθιμο, ένα δρώμενο που λάμβανε χώρα παλαιότερα σε διάφορα μέρη της Ελλάδας και συνεχίζεται σήμερα στο Αγρίνιο.

Χαλκούνια Αγρινίου

Λαμβάνει χώρα κάθε χρόνο το βράδυ της Μεγάλης Παρασκευής. Έχει τις ρίζες του στην εποχή της Τουρκοκρατίας και είναι ένα από τα χαρακτηριστικότερα πασχαλινά έθιμα της Ελλάδας.
Τα χαλκούνια είναι αυτοσχέδιες εκρηκτικές κατασκευές που αποτελούνται από έναν μεγάλο κύλινδρο γεμάτο με ένα μείγμα μπαρουτιού και ένα φυτίλι στο άκρο. Η ιστορία τους χάνεται στα χρόνια της Τουρκοκρατίας όταν οι Αγρινιώτες τα άναβαν κατά την περιφορά του Επιταφίου για να απομακρύνουν τους αλλόθρησκους. Συνέχισαν όμως να τα κατασκευάζουν και μετά την απελευθέρωση της χώρας, στα πλαίσια τώρα ενός "πολέμου" που λάμβανε χώρα ανάμεσα σε 2 κυρίως ομάδες. Τη μια ομάδα αποτελούσαν οι ενορίες Αγίου Χριστοφόρου, Αγίας Τριάδας και Αγίου Γεωργίου και την άλλη οι ενορίες Αγίου Δημητρίου και Παναγίας. Οι επιτάφιοι από όλα τα σημεία της πόλης συναντώνταν στο κέντρο της και εκεί άρχιζε ο χαλκουνοπόλεμος.
Κατά τη διάρκεια της δικτατορίας τα χαλκούνια απαγορεύτηκαν με αφορμή την ασφάλεια των πολιτών, όμως άρχισαν να ξαναεμφανίζονται στις αρχές της δεκαετίας του '90, πιο οργανωμένα αυτή τη φορά και με τη στήριξη του δήμου. Το έθιμο λαμβάνει χώρα στην πλατεία Δημοκρατίας μετά την περιφορά των Επιταφίων σαν μια γιορτή επίδειξης και χωρίς την ύπαρξη πια αντιμαχόμενων ομάδων. Πλήθος κόσμου συρρέει κάθε χρόνο στην πόλη για να παρακολουθήσει τα θεαματικά πυροτεχνήματα και το έθιμο γνωρίζει μεγάλη προβολή από την τηλεόραση και τα άλλα μέσα μαζικής ενημέρωσης.
Εκτός από την πόλη του Αγρινίου, το έθιμο των Χαλκουνιων εξακολουθεί να υπάρχει και σε γειτονικές περιοχές όπως η Παραβόλα και η Τραγάνα.

Χαλκούνια Αχαΐας

Το έθιμο του χαλκουνοπόλεμου, όπως λεγόταν στην Αχαΐα, σήμερα έχει εκλείψει.
Γινόταν κυρίως τη Μεγάλη Παρασκευή αλλά και στον επιτάφιο. Στην Πάτρα έχουν αναφερθεί πολλοί θάνατοι και τραυματισμοί και συμπλοκές με αστυνομικούς που προσπαθούσαν να το εμποδίσουν. Το 1884 χρειάστηκε η επέμβαση του στρατού και το 1891 δεν έγινε καθόλου ανάσταση, αφού αυτό ήταν αδύνατο από τα χαλκούνια που έπεφταν. Το έθιμο γινόταν και από τους Καθολικούς της πόλης στον επιτάφιο.
Ήταν πολύ διαδεδομένο και στην υπόλοιπη Αχαΐα. Σε άρθρο της εφημερίδας ΣΚΡΙΠ το 1902  αναφέρεται ότι στη Δύμη ο εισαγγελέας έδωσε εντολή στον αστυνόμο να συλλάβει έναν πολίτη με χαλκούνι, επειδή απαγορευόταν, και αυτός αρνήθηκε με περιφρονητικό τρόπο, με αποτέλεσμα να δημιουργηθεί ρήξη μεταξύ δικαστικών και αστυνομικών αρχών στην Αχαΐα.
Σύνοδος της Πιατσέντσας

Γενικά

Η Παπική σύνοδος αυτή συγκλήθηκε αμέσως μετά την αποκατάσταση της έντονης αντιπαράθεσης που είχε σημειωθεί μεταξύ του Αυτοκράτορα της Αγίας και Ρωμαϊκής Αυτοκρατορίας και του Πάπα της Ρώμης σχετικά με την αρμοδιότητα εκλογής και διορισμού επισκόπων και αρχιεπισκόπων στα γερμανικά εδάφη, και την αναγνώριση από τον Αυτοκράτορα Ερρίκο Δ΄, έτερου Πάπα, του αντι-πάπα Κλήμη Γ΄. Διαμάχη από την οποία τελικά νικητής είχε αναδειχθεί ο Ουρβανός Β΄. Έτσι υπό τις συνθήκες αυτές αποδοχής και εδραίωσής του, ο Πάπας Ουρβανός Β΄ συγκάλεσε όλους τους επισκόπους των επαρχιών της Ιταλίας, Βουργουνδίας, Γαλλίας, Βαυαρίας, Γερμανίας κ.ά. σε ανοικτό συμβούλιο στην πόλη της Πλακεντίας κατά την έναρξη της Σαρακοστής του έτους 1095, προκειμένου να εξεταστούν ιδιαίτερα ζητήματα που είχαν ενσκήψει.
Στην πρόσκληση του Πάπα ανταποκρίθηκαν περίπου 200 επίσκοποι 4.000 ιεράρχες και κληρικοί, 30.000 λαϊκοί καθώς και πολλές πρεσβευτικές αντιπροσωπείες διαφόρων ηγεμόνων βασιλέων και αυτοκρατόρων μεταξύ των οποίων της Κωνσταντινούπολης, εκ μέρους του Αλεξίου Α΄ του Κομνηνού, του Βασιλέως της Γαλλίας Φιλίππου Α΄ και άλλων. Χώρος του συνεδρίου ήταν υπαίθριοι χώροι της παραπάνω πόλης.

Πολιτικά ζητήματα

Στα ζητήματα αυτά περιλαμβάνονταν το αίτημα του Αυτοκράτορα της Κωνσταντινούπολης Αλέξιου Α΄ Κομνηνού για αποστολή στρατιωτικής βοήθειας προς αντιμετώπιση των Σελτζούκων, όπου η κατάσταση είχε επιδεινωθεί μετά τη μάχη του Ματζικέρτ και η αναγκαιότητα στρατιωτικής διαφύλαξης των Αγίων Τόπων, καθώς και η εκ μέρους Γάλλων πρεσβευτών αίτηση της άρσης αφορισμού που είχε προβεί ο προηγούμενος Πάπας κατά του Βασιλέως της Γαλλίας.
Κηπαρό

Ιστορία

Στην αρχαιότητα, η περιοχή του Κηπαρό, όπως και η υπόλοιπη περιοχή της Χειμάρρας, κατοικήθηκε από την ελληνική φυλή των Χαόνων.
Το χωριό έχει μια Ορθόδοξη Εκκλησία αφιερωμένη στον Άγιο Δημήτριο, που χρονολογείται το 1760 και μία από τις εννέα εκκλησίες στην Αλβανία αφιερωμένη στον Άγιο. Ένα σχέδιο για την ίδρυση ενός ελληνικού σχολείου στο χωριό ξεκίνησε από τους Έλληνες ευεργέτες Ευάγγελο και Κωνσταντίνο Ζάππα το 1860. Κατά την σχολική περίοδο 1898-1899 λειτουργούσαν στο Κηπαρό τρία μικρά Ελληνικά σχολεία με συνολικά 100 μαθητές.
Κατά την περίοδο των Βαλκανικών Πολέμων, οι κάτοικοι των Ελληνόφωνων χωριών στην περιοχή συμπεριλαμβανομένων του Κηπαρό πολέμησαν εναντίον Αλβανικών χωριών επειδή ήταν με την πλευρά της Οθωμανικής Αυτοκρατορίας. Στις 5 Νοεμβρίου 1912, όταν η κοντινή πόλη Χειμάρρα ήταν ελεγχόμενη από τις Ελληνικές δυνάμεις του Σπύρου Σπυρομήλιου, ένοπλες ομάδες από το Κηπαρό δήλωσαν ότι ήταν έτοιμες να βοηθήσουν το κίνημά του για την ενσωμάτωση της περιοχής στην Ελλάδα.

Δημογραφία

Το χωριό Κηπαρό περιέχει περίπου ίσο Αλβανόφωνο και Ελληνόφωνο πληθυσμό με τους Αλβανόφωνους να είναι η πλειοψηφία στην παραθαλάσσια περιοχή (Qeparo Poshtme) και τους Ελληνόφωνους η πλειοψηφία στην ορεινή περιοχή (Άνω Κηπαρό). Σήμερα οι περισσότεροι Έλληνες του χωριού χρησιμοποιούν ως καθημερινή τους γλώσσα τα Αλβανικά ωστόσο αυτό δεν ισχύει στο παλιό χωριό όπου η Ελληνική γλώσσα υπερισχύει.
Ιόνιος Πόντος

Με την ονομασία Ιόνιος Πόντος καλούσαν οι αρχαίοι Έλληνες όλο τη θαλάσσια περιοχή της Μεσογείου που βρίσκεται μεταξύ των δυτικών ακτών της Ελλάδας και των ανατολικών ακτών της Ιταλίας. Στη γενικότερη έννοια του Ιονίου Πόντου κατά την αρχαιότητα συμπεριλαμβάνονταν η σημερινή Αδριατική θάλασσα καθώς και το Ιόνιο Πέλαγος.
Δόκτωρ Τζέκιλ, κάνε μας λιγάκι γκρρρ...

Υπόθεση

O Δρ. Τζέκιλ, διευθυντής της πανίσχυρης πολυεθνικής εταιρίας PANTAC, που έχει πλημμυρίσει τον κόσμο με έναν μεγάλο αριθμό αμφιβόλου ποιότητας και επιβλαβών προϊόντων, προσλαμβάνει για γραμματέα του την πανέμορφη Μπάρμπαρα (Έντβιτζε Φένεκ). Ο γεμάτος κακία, αλλά μεγαλοφυής Δρ. Τζέκιλ, κι ενώ ήδη έχει πέσει θύμα της γοητείας της Μπάρμπαρα , πίνει τυχαία τον «ορό του καλού» και μετατρέπεται σε καλός και ήρεμος κ. Χάιντ...
Μάνος Γαβράς

Βιογραφικό

Γεννήθηκε στο Ηράκλειο το 1973. Τελειώνοντας το σχολείο ξεκίνησε της σπουδές του στην υποκριτική στη Δραματική Σχολή του Εθνικού Θεάτρου ενώ αργότερα έκανε σπουδές και στην Αμερική όπου και συμμετείχε σε διάφορες κινηματογραφικές και τηλεοπτικές παραγωγές.

Τηλεόραση

Έκανε το τηλεοπτικό του ντεμπούτο σε ένα επεισόδιο της αστυνομικής σειράς "Τμήμα Ηθών" στον ANT1. Ακολούθησαν οι συμμετοχές στις σειρές "Ο Πέτρος και τα κορίτσια του" και "Τα χαμένα γράμματα". Τις σεζόν 2001-2003 είχε τον πρωταγωνιστικό ρόλο στην καθημερινή δραματική σειρά "Απαγορευμένη Αγάπη" στο MEGA. Το 2005 συμμετείχε σε ένα επεισόδιο της σειράς 10η εντολή ενώ τις σεζόν 2005-2007 έλαβε μέρος στην κωμική σειρά Θα βρεις το δάσκαλό σου. Ακολούθησαν οι συμμετοχές του στις σειρές Οι ιστορίες του αστυνόμου Μπέκα, "Ιστορίες από την απέναντι όχθη", "Amore Mio", και Αληθινοί Έρωτες. Το 2014 έκανε μια guest εμφάνιση στον πέμπτο κύκλο της επιτυχημένης αμερικανικής σειράς Glee . Τη σεζόν 2015-2016 είχε έναν από τους πρωταγωνιστικούς ρόλους στον τρίτο κύκλο της σειράς Μπρούσκο.

Κινηματογράφος

Έκανε το κινηματογραφικό του ντεμπούτο το 1995 στην ταινία "Το φτερό της μύγας". Το 2002 συμμετείχε στην ταινία του Danny Lerner "Big Apple" που ήταν και η πρώτη του συμμετοχή στον αμερικανικό κινηματογράφο. Το 2004 συμμετείχε στην ταινία "Ο παππούς και η γιαγιά" ενώ το 2007 στις ταινίες "Πρώτη φορά νονός" και "El Greco. Ακολούθησαν οι ταινίες "Λούφα και απαλλαγή: Ι4"(2008), "Σούλα Έλα Ξανά"(2009), " The Back-up Plan"(2010) και "The Kings of Mykonos"(2010).

Επιχειρηματικότητα

Ο ηθοποιός διατηρεί το παραλιακό bar-restaurant "SantAnna" στη Μύκονο.

Συγγραφή

Το 2013 αποφάσισε να ασχοληθεί με την συγγραφή παιδικών βιβλίων. Εκείνη τη χρονιά κυκλοφόρησε το πρώτο του βιβλίο με τίτλο "Φιστίκιος ο Αιγινίτης" . Ακολούθησαν δύο ακόμη βιβλία της ίδιας σειράς με τίτλους "Φιστίκιος ο Αιγινίτης 2: Αρχαία Ελλάδα έχεις ταλέντο" και "Φιστίκιος ο Αιγινίτης 3: Η Φιστικιάδα" μέσα στα επόμενα χρόνια.
Φαινότυπος

Φαινοτυπική διακύμανση

Η φαινοτυπική διακύμανση ( προερχόμενη από την κληρονομούμενη γενετική διακύμανση) είναι θεμελιώδες προαπαιτούμενο για να υπάρχει εξέλιξη μέσω της φυσικής επιλογής. Εάν δεν υπήρχαν διαφορές μεταξύ των ατόμων (φαινοτυπική διακύμανση), δεν θα υπήρχε κριτήριο για τη φυσική επιλογή.
Η ποικιλία έκφρασης των γονοτύπων σε διαφορετικό περιβάλλον μπορεί να επηρεάσει σε μεγάλο βαθμό τον φαινότυπο ενός ατόμου: Το φυτό Hieracium umbellatum αναπτύσσεται σε δυο τύπους περιοχών στη Σουηδία. Όταν αναπτύσσεται σε παραθαλάσιες βραχώδεις πλαγιές τα φυτά είναι θαμνώδη με πλατιά φύλλα και εκτεταμένες ταξιανθίες, ενώ όταν βρίσκεται σε αμμολόφους τα φυτά είναι καχεκτικά με στενά φύλλα και συμπαγείς ταξιανθίες. Οι δύο αυτοί τύποι τοπίων εναλλάσσονται συχνά στις ακτές της Σουηδίας, και σε όποιο από τα δύο μέρη πέσει ο σπόρος του φυτού, θα αναπτύξει αντιστοίχως τον φαινότυπό του.
Ένα παράδειγμα τυχαίας διαφοροποίησης του φαινοτύπου είναι στη μικρή μύγα Drosophila melanogaster, όπου ο αριθμός οφθαλμιδίων σε κάθε σύνθετο οφθαλμό της διαφέρει μεταξύ των δυο οφθαλμών του ίδιου ατόμου, μεταξύ διαφορετικών γονοτύπων, ακόμη και μεταξύ κλώνων μεγαλωμένων σε διαφορετικό περιβάλλον.

Ιστορία

Ο διαχωρισμός γονοτύπου - φαινοτύπου προτάθηκε από τον Δανό φυσιολόγο Βίλελμ Γιόχανσεν (Wilhelm Johannsen) το 1911 προκειμένου να διαχωριστεί η κληρονομικότητα ενός οργανισμού από ό,τι αυτή παράγει ως αποτέλεσμα.
Ακροπόταμος Αιτωλοακαρνανίας

Γεωγραφία - Ιστορία

Ο Ακροπόταμος βρίσκεται βορειοδυτικά της λίμνης Τριχωνίδας στον κάμπο του Αγρινίου σε απόσταση 4 χλμ. νοτιοανατολικά από το κέντρο της πόλης και ουσιαστικά αποτελεί περίχωρό της. Είναι κτισμένος στις δυτικές όχθες του χείμαρρου Ερμίτσα, ενώ στις ανατολικές είναι η Νέα Αβόρανη και στη βόρεια άκρη του χωριού περνάει η ΕΟ Αγρινίου - Θέρμου. Απογράφεται επίσημα για πρώτη φορά το 1991 ως οικισμός του δήμου Αγρινίου. Σύμφωνα με το πρόγραμμα Καλλικράτης ανήκει στη δημοτική κοινότητα Αγρινίου που υπάγεται στη δημοτική ενότητα Αγρινίου του Δήμου Αγρινίου και σύμφωνα με την απογραφή 2011 έχει πληθυσμό 108 κατοίκους.
When We All Fall Asleep, Where Do We Go?

Ιστορικό

Στις 20 Μαρτίου, 2018, η Άιλις επιβεβαίωσε ότι δούλευε πάνω σε ένα άλμπουμ το οποίο θα κυκλοφορούσε προς τα τέλη του έτους. Τον Ιούλιο του 2018, σε μία συνέντευξη μαζί με το BBC Radio 1, ανακοίνωσε ότι το άλμπουμ θα κυκλοφόρησε περίπου στις αρχές του 2019. Στις 14 Ιανουαρίου, 2019, αναφέρθηκε ότι η Άιλις τελείωνε το άλμπουμ. Στις 29 Ιανουαρίου, ανακοίνωσε επίσημα το όνομα του άλμπουμ και κυκλοφόρησε το εξώφυλλο. ταυτόχρονα ανέβασε ένα κλιπ για το σινγκλ, «Bury a Friend», το οποίο κυκλοφόρησε την επόμενη μέρα.
Μυθιστόρημα επιστημονικής φαντασίας (για παιδιά)

Κείμενα, από το χώρο της Παιδικής λογοτεχνίας, με τα οποία ο άνθρωπος επιδιώκει να προσδιορίσει το στίγμα του στον κοσμικό χώρο, με σημείο αναφοράς τη γη, να διεκδικήσει το δικαίωμα να κατέχει και να γνωρίζει το χώρο και να ταξιδεύει στο διάστημα και τέλος να βελτιώσει τη ζωή του και τους νόμους που τη διέπουν, εκμεταλλευόμενος τις δυνατότητες που του παρέχει τόσο η επιστήμη όσο και η δημιουργική φαντασία. Έτσι, η πλοκή εκτυλίσσεται σ' ένα ρυτιδωμένο, σμικρυμένο χρόνο, αλλά συνήθως τοποθετείται στο μακρινό παρελθόν, στο οποίο τα παιδιά-ήρωες μεταφέρονται με μια μηχανή του χρόνου.
Στα μυθιστορήματα αυτής της κατηγορίας ο συγγραφέας εκμεταλλεύεται τους επιστημονικούς νόμους με τις τεχνολογικές εφευρέσεις. Η βαρύτητα και η ταχύτητα του φωτός ουσιατικά αποτελούν τους βασικούς νόμους που εμπνέουν τους συγγραφείς τις κατηγορίας αυτής.
Στάδιο Ζακυνθίων Ολυμπιονικών

Το Δημοτικό Στάδιο Ζακυνθίων Ολυμπιονικών είναι το μεγαλύτερο στάδιο στο νησί της Ζακύνθου και αποτελεί την έδρα της τοπικής ομάδας Α.Π.Σ. Ζάκυνθος. Έχει χωρητικότητα 2000 θεατών και διαθέτει 500 καθίσματα. Βρίσκεται μεταξύ της πόλης του νησιού και του χωριού Αμπελόκηποι Ζακύνθου.